|  |
| --- |
|  |
|  |
| Žiniasklaidai |  |  | 2020 05 12 |
|  |  |  |
| **Pranešimas spaudai: VMI kvietimas teikti paraišką subsidijai dalį mikroįmonių pasieks jau šiandien**  |

**2020 m. gegužės 12 d., Kaunas.** Kauno apskrities valstybinė mokesčių inspekcija (toliau – Kauno AVMI) informuoja, jog šiandien apie 20 tūkst. mikroįmonių, atitinkančių LR Vyriausybės nustatytus kriterijus, VMI išsiųs kvietimus pateikti paraišką subsidijai gauti. Kvietimai įmones pasieks per **Mano VMI**. Iš viso, tokių kvietimų sulauks apie 34 tūkst. mikroįmonių.

**Įmones VMI atrinko vadovaujantis kriterijais:**

* š. m. gegužės 1 d. įmonėje dirbo ne mažiau kaip 1 ir ne daugiau kaip 9 darbuotojai;
* įmonė yra įtraukta į VMI sudarytus nukentėjusių nuo COVID-19 įmonių sąrašus;
* įmonė 2019 m. sumokėjo gyventojų pajamų mokestį į savivaldybės ir valstybės biudžetus;
* įmonė nėra bankrutuojanti, restruktūrizuojama ar likviduojama.

Pažymėtina, jog VšĮ Lietuvos verslo paramos agentūra, savo ruožtu, taip pat vertina VMI atrinktas mikroįmones ir nustato didžiausias leistinas pagalbos sumas, nustatytas Europos Komisijos reglamentu[[1]](#footnote-1).

Įmonėms nereikia pačioms vertinti savo atitikimo nustatytiems kriterijams ar ieškoti paraiškos formos. Kvietimuose įmonėms bus pateikta ir nuoroda į paraiškos formą subsidijai gauti, kurią tereikės užpildyti ir per Mano VMI pateikti.

Gavusi įmonės paraišką, VMI apskaičiuos jai priklausančią galimą subsidijos sumą ir apibendrintą informaciją pateiks Ekonomikos ir inovacijų ministerijai. Pastarajai priėmus teigiamą sprendimą dėl subsidijos skyrimo, įmonei skirtas subsidijos lėšas perves Nacionalinis bendrųjų funkcijų centras.

**Kaip bus apskaičiuojamas subsidijos dydis?**

Subsidija apskaičiuojama pagal įmonės 2019 metais sumokėtą gyventojų pajamų mokesčio sumą:

* jei įmonės 2019 metais sumokėtas GPM siekia iki 1 tūkst. eurų, skiriama minimali 500 eurų subsidija;
* jei įmonės 2019 metais sumokėtas GPM sudaro nuo 1 tūkst. iki 2 tūkst. eurų, skiriama 1 tūkst. eurų subsidijos suma;
* jei pareiškėjo 2019 metais sumokėta GPM siekia daugiau nei 2 tūkst. eurų, subsidijos suma sudaro pusę pareiškėjo per 2019 m. sumokėto GPM.

Konsultacijas mokesčių klausimais teikia VMI specialistai trumpuoju telefonu **1882**. Taip pat, aktuali informacija susijusi skelbiama socialinio tinklo „Facebook“ oficialiame VMI puslapyje:

[www.facebook.com/Valstybinemokesciuinspekcija](http://www.facebook.com/Valstybinemokesciuinspekcija).

1. *Bendra vienai įmonei suteiktos pagalbos (įskaitant ir kitas priemones) suma neturi viršyti 200 tūkst. eurų per pastaruosius trejus mokestinius metus. Įmonei, vykdančiai krovinių vežimo keliais veiklą samdos pagrindais arba už atlygį, suma neturi viršyti 100 tūkst. eurų; žemės ūkio sektoriaus vienai įmonei – 20 tūkst. eurų; žuvininkystės ir akvakultūros sektoriaus vienai įmonei – 30 tūkst. eurų.* [↑](#footnote-ref-1)